**A Magyar Nemzeti Bank H-STA-I-B-56/2018 számú határozata a Schneider Autóház Kft.-vel szemben intézkedések ismételt alkalmazása és bírság kiszabása tárgyában**

A Magyar Nemzeti Bank (székhely: 1054 Budapest, Szabadság tér 8-9.; a továbbiakban: MNB) a Schneider Autóház Kft.-vel (székhely: 1076 Budapest, Sajó utca 4-8., cégjegyzékszám: 01-09-283642; a továbbiakban: Független közvetítő) szemben a Magyar Nemzeti Bankról szóló 2013. évi CXXXIX. törvény (a továbbiakban: MNB tv.) 62. § (1) bekezdés c) pontja és (2) bekezdése, valamint 63. § (3) bekezdése alapján, a jogszabályon alapuló adatszolgáltatások hivatalból végzett folyamatos ellenőrzésének (a továbbiakban: folyamatos ellenőrzés) megállapításaira tekintettel az alábbi

h a t á r o z a t o t

hozza:

1. kötelezi a Független közvetítőt, hogy a 2017. II. félévre mint tárgyidőszakra vonatkozó, a pénz- és hitelpiaci szervezetek által a jegybanki információs rendszerhez elsődlegesen a Magyar Nemzeti Bank felügyeleti feladatai ellátása érdekében teljesítendő adatszolgáltatási kötelezettségekről szóló, a tárgyidőszakban hatályban volt 51/2016. (XII. 12.) MNB rendelet (a továbbiakban: MNB rendelet) 8. melléklet Összefoglaló táblájában meghatározott, 92A-92B2 táblakódú, féléves gyakoriságú, felügyeleti jelentést (a továbbiakban: féléves felügyeleti jelentés) az MNB rendelet szerinti formában, tartalommal és módon, jelen határozat kézhezvételét követő 5 munkanapon belül küldje meg az MNB részére.
2. ismételten felhívja a Független közvetítőt, hogy a jövőben a jegybanki információs rendszerhez jogszabállyal vagy az MNB hatósági határozatával elrendelt adatszolgáltatási kötelezettségeinek maradéktalanul tegyen eleget, és tanúsítson jogszerű magatartást.

Az I. foglalt kötelezettség határidőre történő teljesítésének elmaradása vagy az MNB ellenőrzési hatáskörébe tartozó jogszabályok és az MNB hatósági határozatai ismételt megsértése esetén az MNB az MNB tv. 75. §-a alapján, a hitelintézetekről és a pénzügyi vállalkozásokról szóló 2013. CCXXXVII. törvény (a továbbiakban: Hpt.) 185., valamint 34. §-a szerint további intézkedést alkalmazhat, így ismételten bírságot szabhat ki, továbbá visszavonhatja a tevékenységi engedélyt. A bírság összege az MNB tv. 76. § (1) bekezdése értelmében százezer forinttól kétmilliárd forintig terjedhet.

1. a Független közvetítőt 100 000 Ft, azaz százezer forintösszegű bírság megfizetésére kötelezi.

A kiszabott bírságot jelen határozat véglegessé válásától számított 30 napon belül kell az MNB 19017004-01678000-30900002 számú számlájára történő átutalással – „bírság” megjelöléssel, valamint a határozat hivatkozási számának feltüntetésével – megfizetni.

A bírság megfizetésére meghatározott határidő elmulasztása esetén, a be nem fizetett bírságösszeg után a Független közvetítő késedelmi pótlékot köteles fizetni, amelynek mértéke minden naptári nap után a felszámítás időpontjában érvényes jegybanki alapkamat kétszeresének 365-öd (háromszázhatvanötöd) része. A késedelmi pótlékot az MNB fent hivatkozott számú számlájára kell átutalással – „késedelmi pótlék” megjelöléssel, valamint a határozat hivatkozási számának feltüntetésével – megfizetni.

Az eljárás során eljárási költség nem merült fel.

Budapest, 2018. április 5.

a Magyar Nemzeti Bank igazgatósága mint a hatáskör gyakorlója

**Dr. Gerhardt Ferenc s.k.**

statisztikáért és pénzügyi infrastruktúrákért felelős alelnök, kiadmányozó

Elektronikusan aláírt irat